উপজেলা ভোট: স্বরাষ্ট্রমন্ত্রীর শ্যালক, সাবেক অর্থমন্ত্রীর ভাই প্রার্থী
দ্বিতীয় ধাপে কুমিল্লা সদর দক্ষিণ ও বরুড়া উপজেলা পরিষদে নির্বাচন অনুষ্ঠিত হতে যাচ্ছে। রোববার মনোনয়নপত্র দাখিলের শেষ দিনে বরুড়া উপজেলায় চেয়ার‌্যান পদে মনোনয়নপত্র জমা দিয়েছেন পাঁচজন। এদের একজন হলেন স্বরাষ্ট্রমন্ত্রী আসাদুজ্জামান খান কামালের আপন শ্যালক মো. হামিদ লতিফ ভূইয়া ওরফে কামাল। তিনি উপজেলার আদ্রা ইউনিয়নের মনোহরপুর ভূঁইয়া বাড়ির বাসিন্দা। তবে তিনি আওয়ামী লীগের কোনো পদে নেই। এদিকে, কুমিল্লা সদর দক্ষিণ উপজেলা পরিষদের নির্বাচনে চেয়ারম্যান পদে মনোনয়নপত্র জমা দিয়েছেন চারজন। এর মধ্যে বর্তমান উপজেলা পরিষদের চেয়ারম্যান গোলাম সারওয়ারও রয়েছেন। তিনি কুমিল্লা-১০ (কুমিল্লা সদর দক্ষিণ, লালমাই ও নাঙ্গলকোট) আসনের সংসদ সদস্য এবং সরকারের সাবেক অর্থমন্ত্রী আ হ ম মুস্তফা কামালের আপন ছোট ভাই।
টানা তিনবারের চেয়ারম্যান গোলাম সারওয়ার উপজেলা আওয়ামী লীগের সভাপতি এবং কুমিল্লা দক্ষিণ জেলা আওয়ামী লীগের সহসভাপতির পদে রয়েছেন। দ্বিতীয় ধাপে ২১ মে ভোট হবে। কুমিল্লা জেলার জ্যেষ্ঠ নির্বাচন কর্মকর্তা ও রিটার্নিং কর্মকর্তা মো. মুনীর হোসাইন খান দুই উপজেলায় চেয়ারম্যান পদে নয়জনের মনোনয়নপত্র জমা দেওয়ার বিষয়টি জানিয়েছেন। এবার উপজেলা নির্বাচনে আওয়ামী লীগ দলীয় কোনো প্রার্থী দিচ্ছে না। সবাইকে স্বতন্ত্র প্রার্থী হিসেবে নির্বাচন করতে হচ্ছে। এর মধ্যেই বৃহস্পতিবার আওয়ামী লীগের যুগ্ম সাধারণ সম্পাদক আ ফ ম বাহাউদ্দিন নাছিম সাংবাদিকদের বলেন, কেউ যাতে নির্বাচনি পরিবেশ ‘নষ্ট না করে’সে বিষয়ে সতর্ক থাকতে ‘কঠোর’ নির্দেশ দিয়েছেন প্রধানমন্ত্রী।
নাছিম বলেন, “আমাদের দলের সাধারণ সম্পাদক ওবায়দুল কাদের ভাই, দায়িত্বপ্রাপ্ত সাংগঠনিক সম্পাদকদের সাংগঠনিকভাবে নির্দেশনা দিয়েছেন, যেন আওয়ামী লীগের দলীয় এমপি মন্ত্রীর আত্মীয়স্বজনদের বলে দেয়, উপজেলা নির্বাচনে প্রার্থী হিসেবে অংশ না নেওয়ার জন্য। এটা মাননীয় প্রধানমন্ত্রী জননেত্রী শেখ হাসিনার নির্দেশ।" তবে এ বিষয়ে জানতে চাইলে স্বরাষ্ট্রমন্ত্রীর শ্যালক মো. হামিদ লতিফ ভূইয়া ওরফে কামাল সন্ধ্যায় বিডিনিউজ টোয়েন্টিফোর ডটকমকে বলেন, “আমার মনে হয়, আওয়ামী লীগের নির্দেশনাটি বোধ হয় এমন যে, মন্ত্রী-এমপিদের নির্বাচনি এলাকায় তাদের স্বজনরা প্রার্থী হতে পারবেন না। আমার ভগ্নিপতি আসাদুজ্জামান খান কামাল তো বরুড়ার এমপি না; তিনি ঢাকার এমপি। “তাহলে আমি কেন আমার নিজের উপজেলায় প্রার্থী হতে পারব না। আশা করি, এক্ষেত্রে দলীয় কোনো সমস্যা হবে না”, বলেন কামাল।

“আমার ভগ্নিপতি আসাদুজ্জামান খান কামাল তো বরুড়া এমপি না; তিনি ঢাকার এমপি। তাহলে আমি কেন আমার নিজের উপজেলায় প্রার্থী হতে পারব না।”